

REGULAMENTUL DE PUNERE ÎN APLICARE (UE) …/… AL COMISIEI

din 30.11.2022

de modificare a standardelor tehnice de punere în aplicare prevăzute în Regulamentul de punere în aplicare (UE) 2021/637 în ceea ce privește publicarea informațiilor privind riscurile de mediu, sociale și de guvernanță

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și de modificare a Regulamentului (UE) nr. 648/2012[[1]](#footnote-1), în special articolul 434a,

întrucât:

(1) Regulamentul de punere în aplicare (UE) 2021/637 al Comisiei[[2]](#footnote-2) prevede formate uniforme de publicare și instrucțiuni conexe pentru publicarea informațiilor prevăzute în titlurile II și III din Regulamentul (UE) nr. 575/2013. Regulamentul (UE) nr. 575/2013 a fost modificat prin Regulamentul (UE) 2019/876[[3]](#footnote-3), printre altele pentru a introduce un nou articol, articolul 449a. Articolul respectiv prevede că instituțiile mari care au emis titluri de valoare admise la tranzacționare pe o piață reglementată a oricărui stat membru trebuie să publice, începând cu 28 iunie 2022, informații privind riscurile de mediu, sociale și de guvernanță (*environmental, social and governance* – ESG), inclusiv riscurile fizice și riscurile legate de tranziție. Această modificare a Regulamentului (UE) nr. 575/2013 ar trebui să se reflecte în Regulamentul de punere în aplicare (UE) 2021/637 al Comisiei, care ar trebui să stabilească formate uniforme de publicare suplimentare și instrucțiuni conexe pentru publicarea informațiilor privind riscurile ESG, pe lângă formatele uniforme de publicare și instrucțiunile conexe existente.

(2) Atunci când se stabilesc formate uniforme pentru publicarea de informații, ar trebui să se țină seama de semnificația totală a informațiilor care urmează să fie publicate. Aceasta înseamnă că informațiile publicate de către instituții ar trebui să cuprindă, pe de o parte, impactul financiar al factorilor ESG asupra activităților economice și financiare ale instituțiilor (perspectiva aportului din exterior spre centru sau „outside-in”) și, pe de altă parte, factorii ESG care pot fi declanșați de activitățile proprii ale instituțiilor, aceștia din urmă devenind la rândul lor semnificativi din punct de vedere financiar atunci când produc un efect asupra părților interesate ale instituțiilor (perspectiva aportului din centru spre exterior sau „inside-out”). Prin urmare, tabelele și modelele utilizate pentru publicarea acestor informații ar trebui să ofere informații suficient de cuprinzătoare și comparabile cu privire la riscurile ESG, permițând astfel utilizatorilor informațiilor respective să evalueze profilul de risc al instituțiilor.

(3) Este necesar să se asigure coerența și consecvența cu alte acte legislative ale Uniunii în domeniul riscurilor ESG. Prin urmare, normele referitoare la publicarea de informații privind riscurile ESG ar trebui să țină seama de criteriile, clasificările și definițiile prevăzute în actele legislative respective ale Uniunii. Aceste norme ar trebui să țină seama în special de criteriile de identificare și clasificare a activităților economice durabile din punctul de vedere al mediului, astfel cum sunt prevăzute în Regulamentul (UE) 2020/852 al Parlamentului European și al Consiliului[[4]](#footnote-4) și în Regulamentul delegat (UE) 2020/1818 al Comisiei[[5]](#footnote-5). În ceea ce privește publicarea informațiilor privind performanța energetică a portofoliului imobiliar al instituțiilor, ar trebui să se țină seama de informațiile cuprinse în certificatul de performanță energetică, astfel cum este definit la articolul 2 punctul 12 din Directiva 2010/31/UE a Parlamentului European și a Consiliului[[6]](#footnote-6).

(4) Articolele 19a și 29a din Directiva 2013/34/UE a Parlamentului European și a Consiliului[[7]](#footnote-7) prevăd că anumite întreprinderi mari care sunt entități de interes public sau anumite entități de interes public care sunt întreprinderi-mamă ale unui grup mare trebuie să includă în raportul lor de gestiune sau, respectiv, în raportul lor de gestiune consolidat informații privind impactul activității lor asupra aspectelor de mediu, sociale și de personal, respectarea drepturilor omului, combaterea corupției și a dării de mită. Această obligație nu se aplică însă și altor întreprinderi. Ca urmare, întreprinderile care nu fac obiectul articolelor 19a și 29a din Directiva 2013/34/UE nu sunt obligate să publice astfel de informații și este posibil să nu fie în măsură să furnizeze astfel de informații instituțiilor. În consecință, se poate preconiza că întreprinderile care sunt contrapărți ale instituțiilor vor furniza informațiile și datele respective numai în mod voluntar. Totuși, este oportun să se pună la dispoziția acestor întreprinderi orientări privind calcularea procentului expunerilor la activități care se încadrează în categoria activităților economice durabile din punctul de vedere al mediului menționată la articolul 3 din Regulamentul (UE) 2020/852, astfel încât informațiile și datele respective să poată fi prezentate într-un format standardizat și comparabil. În cazul în care informațiile și datele respective nu sunt furnizate în mod voluntar, instituțiile ar trebui să poată calcula procentul expunerilor aliniate la taxonomie utilizând estimări sau substituenți.

(5) Articolul 449a din Regulamentul (UE) nr. 575/2013 prevede obligația ca, începând cu 28 iunie 2022, informațiile privind riscurile ESG să fie publicate anual în primul an și, ulterior, semestrial. Din aceste motive, prima dată de referință pentru publicarea anuală ar trebui stabilită la 31 decembrie 2022.

(6) Prezentul regulament se bazează pe proiectul de standarde tehnice de punere în aplicare transmis Comisiei de Autoritatea Bancară Europeană.

(7) Autoritatea Bancară Europeană a efectuat consultări publice deschise cu privire la proiectul de standarde tehnice de punere în aplicare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului[[8]](#footnote-8).

(8) Prin urmare, Regulamentul de punere în aplicare (UE) 2021/637 ar trebui modificat în consecință,

ADOPTĂ PREZENTUL REGULAMENT:

Articolul 1

**Modificări aduse Regulamentului de punere în aplicare (UE) 2021/637**

Regulamentul de punere în aplicare (UE) 2021/637 se modifică după cum urmează:

(1) se introduce următorul articol 18a:

„Articolul 18a

**Publicarea informațiilor privind riscurile de mediu, sociale și de guvernanță (riscurile ESG)**

1. Instituțiile publică informațiile menționate la articolul 449a din Regulamentul (UE) nr. 575/2013 după cum urmează:

(a) informațiile calitative privind riscurile de mediu, sociale și de guvernanță se publică utilizând tabelele 1, 2 și 3 din anexa XXXIX la prezentul regulament și urmând instrucțiunile prevăzute în anexa XL la prezentul regulament;

(b) informațiile cantitative privind riscul tranziției legate de schimbările climatice se publică utilizând modelele 1-4 din anexa XXXIX la prezentul regulament și urmând instrucțiunile prevăzute în anexa XL la prezentul regulament;

(c) informațiile cantitative privind riscurile fizice legate de schimbările climatice se publică utilizând modelul 5 din anexa XXXIX la prezentul regulament și urmând instrucțiunile prevăzute în anexa XL la prezentul regulament;

(d) informațiile cantitative privind acțiunile de atenuare asociate activităților economice care se califică drept durabile din punctul de vedere al mediului în conformitate cu articolul 3 din Regulamentul (UE) 2020/852 al Parlamentului European și al Consiliului\*1 față de contrapărțile care fac obiectul articolului 19a sau 29a din Directiva 2013/34/UE a Parlamentului European și a Consiliului\*2, față de gospodării și față de administrațiile locale menționate în partea 1 punctul 42 litera (b) din anexa V la Regulamentul de punere în aplicare (UE) 2021/451 al Comisiei\*3 se publică utilizând modelele 6, 7 și 8 din anexa XXXIX la prezentul regulament și urmând instrucțiunile prevăzute în anexa XL la prezentul regulament;

(e) informațiile cantitative privind alte acțiuni de atenuare și expuneri la riscuri legate de schimbările climatice care nu se califică drept activități economice durabile din punctul de vedere al mediului în conformitate cu articolul 3 din Regulamentul (UE) 2020/852, dar care sprijină contrapărțile în procesul de tranziție sau de adaptare în vederea îndeplinirii obiectivelor de atenuare a schimbărilor climatice și de adaptare la acestea se publică utilizând modelul 10 din anexa XXXIX la prezentul regulament și urmând instrucțiunile prevăzute în anexa XL la prezentul regulament.

2. Instituțiile pot alege să publice informații cantitative privind măsurile de atenuare și expunerile la riscuri legate de schimbările climatice asociate cu activități economice care se califică drept durabile din punctul de vedere al mediului în conformitate cu articolul 3 din Regulamentul (UE) 2020/852, față de contrapărțile care sunt societăți nefinanciare, astfel cum sunt menționate în partea 1 punctul 42 litera (e) din anexa V la Regulamentul de punere în aplicare (UE) 2021/451, care nu fac obiectul obligațiilor de publicare prevăzute la articolul 19a sau 29a din Directiva 2013/34/UE și care nu fac obiectul obligațiilor de publicare prevăzute în Regulamentul de punere în aplicare (UE) 2021/2178 al Comisiei\*4 se publică utilizând modelul 9 din anexa XXXIX la prezentul regulament și urmând instrucțiunile prevăzute în anexa XL la prezentul regulament.

Pentru calcularea procentului expunerilor la activități care respectă cerințele prevăzute la articolul 3 din Regulamentul (UE) 2020/852 (expuneri aliniate la taxonomie) față de contrapărțile respective, instituțiile:

(a) pot să utilizeze, în cazul în care sunt disponibile, informațiile primite de la contrapărțile lor în mod voluntar și la nivel bilateral prin inițierea de împrumuturi și prin procese de analiză și monitorizare regulată a creditelor;

(b) în cazul în care contrapartea nu este în măsură sau nu este dispusă să furnizeze datele în cauză la nivel bilateral, pot să utilizeze estimări interne și substituenți, precizând în comentariul explicativ care însoțește modelul măsura în care au fost utilizate estimările interne și substituenții respectivi, precum și tipul de estimări interne și substituenți care s-au aplicat;

(c) în cazul în care nu sunt în măsură să colecteze la nivel bilateral informațiile în cauză sau nu pot utiliza estimări interne și substituenți sau nu pot colecta informațiile respective sau nu pot utiliza estimările și substituenții respectivi într-un mod care să nu fie excesiv de împovărător pentru ele sau pentru contrapărțile lor, pot să explice această incapacitate în comentariul care însoțește modelul.

În sensul literei (a), instituțiile informează contrapărțile cu privire la faptul că furnizarea acestor informații este voluntară.

3. Cu excepția cazului în care se prevede altfel în instrucțiunile cuprinse în anexa XL la prezentul regulament, instituțiile publică, începând cu 31 decembrie 2022, informațiile menționate la articolul 449a din Regulamentul (UE) nr. 575/2013 la următoarele date:

(a) publicările anuale: la 31 decembrie;

(b) publicările semestriale: la datele de 30 iunie și 31 decembrie ale fiecărui an.”;

\_\_\_\_\_\_\_\_\_\_\_

\*1 Regulamentul (UE) 2020/852 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088 (JO L 198, 22.6.2020, p. 13).

\*2 Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului (JO L 182, 29.6.2013, p. 19).

\*3 Regulamentul de punere în aplicare (UE) 2021/451 al Comisiei din 17 decembrie 2020 de stabilire a standardelor tehnice de punere în aplicare pentru aplicarea Regulamentului (UE) nr. 575/2013 al Parlamentului European și al Consiliului în ceea ce privește raportarea în scopuri de supraveghere a instituțiilor și de abrogare a Regulamentului de punere în aplicare (UE) nr. 680/2014 (JO L 97, 19.3.2021, p. 1).

\*4 Regulamentul delegat (UE) 2021/2178 al Comisiei din 6 iulie 2021 de completare a Regulamentului (UE) 2020/852 al Parlamentului European și al Consiliului prin precizarea conținutului și a modului de prezentare a informațiilor care trebuie furnizate de întreprinderile care fac obiectul articolului 19a sau 29a din Directiva 2013/34/UE în ceea ce privește activitățile economice durabile din punctul de vedere al mediului și prin precizarea metodologiei pentru respectarea acestei obligații de furnizare de informații (JO L 443, 10.12.2021, p. 9).

(2) textul prevăzut în anexa I la prezentul regulament se adaugă ca anexa XXXIX;

(3) textul prevăzut în anexa II la prezentul regulament se adaugă ca anexa XL.

Articolul 2

**Intrare în vigoare**

Prezentul regulament intră în vigoare în a douăzecea zi de la data publicării în *Jurnalul Oficial al Uniunii Europene*.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, 30.11.2022

Pentru Comisie,

Președinta  
 Ursula VON DER LEYEN

1. JO L 176, 27.6.2013, p. 1. [↑](#footnote-ref-1)
2. Regulamentul de punere în aplicare (UE) 2021/637 al Comisiei din 15 martie 2021 de stabilire a unor standarde tehnice de punere în aplicare cu privire la publicarea de către instituții a informațiilor menționate în partea a opta titlurile II și III din Regulamentul (UE) nr. 575/2013 al Parlamentului European și al Consiliului și de abrogare a Regulamentului de punere în aplicare (UE) nr. 1423/2013 al Comisiei, a Regulamentului delegat (UE) 2015/1555 al Comisiei, a Regulamentului de punere în aplicare (UE) 2016/200 al Comisiei și a Regulamentului delegat (UE) 2017/2295 al Comisiei (JO L 136, 21.4.2021, p. 1). [↑](#footnote-ref-2)
3. Regulamentul (UE) 2019/876 al Parlamentului European și al Consiliului din 20 mai 2019 de modificare a Regulamentului (UE) nr. 575/2013 în ceea ce privește indicatorul efectului de levier, indicatorul de finanțare stabilă netă, cerințele privind fondurile proprii și pasivele eligibile, riscul de credit al contrapărții, riscul de piață, expunerile față de contrapărți centrale, expunerile față de organisme de plasament colectiv, expunerile mari și cerințele referitoare la raportare și la publicarea informațiilor, și a Regulamentului (UE) nr. 648/2012 (JO L 150, 7.6.2019, p. 1). [↑](#footnote-ref-3)
4. Regulamentul (UE) 2020/852 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088 (JO L 198, 22.6.2020, p. 13). [↑](#footnote-ref-4)
5. Regulamentul delegat (UE) 2020/1818 al Comisiei din 17 iulie 2020 de completare a Regulamentului (UE) 2016/1011 al Parlamentului European și al Consiliului în ceea ce privește standardele minime pentru indicii UE de referință pentru activitățile de tranziție climatică și indicii UE de referință aliniați la Acordul de la Paris (JO L 406, 3.12.2020, p. 17). [↑](#footnote-ref-5)
6. Directiva 2010/31/UE a Parlamentului European și a Consiliului din 19 mai 2010 privind performanța energetică a clădirilor (JO L 153, 18.6.2010, p. 13). [↑](#footnote-ref-6)
7. Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului (JO L 182, 29.6.2013, p. 19). [↑](#footnote-ref-7)
8. Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12). [↑](#footnote-ref-8)